Wii

Wii − penktoji „Nintendo“ kompiuterinių žaidimų konsolė, Šiaurės Amerikos rinkoje pasirodžiusi 2006 m. lapkričio 19 d., Europoje – 2006 m. gruodžio 8 d.

Wii yra septintosios kartos žaidimų konsolė ir yra konkurentė kitoms dvejoms šios kartos konsolėms – PlayStation 3 ir Xbox 360. Didžiausias Wii skirtumas nuo kitų septintos kartos konsolių yra bevielis, judesiams jautrus pultelis Wii Remote. Taip pat šioje konsolėje įdiegtas WiiConnect24, kuris leidžia vartotojams siųsti ir gauti žinutes, atnaujinimus.

„Nintendo“ pirmąkart apie Wii užsiminė 2004 m. E3 parodoje, o planus atskleidė 2005 m. E3 parodoje. Satoru Iwata pirmąjį Wii prototipą pristatė 2005 m. rugsėjį, Tokijo žaidimų parodoje. 2006 m. E3 parodoje ši konsolė laimėjo pirmąjį apdovanojimą. Pradžioje ši konsolė buvo vadinama jos projekto pavadinimu – Revolution. 

2013 m. gegužės duomenimis, Wii parduota daugiau nei 101 mln. vienetų ir ji buvo populiariausia iš 7-osios kartos žaidimų konsolių (kitos − Xbox 360 ir Playstation 3), bei bendrai − trečia pagal pardavimus žaidimų konsolė istorijoje. 

 Istorija 
2001 m. išleidusi žaidimų konsolę GameCube, „Nintendo“ ėmėsi naujos žaidimų konsolės koncepcijos. „Nintendo“ žaidimų dizaineris Shigeru Miyamoto teigė, kad ankstyvame projekto kūrimo etape jie nusprendė, kad nesieks su konkurentais varžytis žaidimų konsolės aparatinės įrangos galia, o pirmenybę teiks naujoms žaidimo koncepcijoms. S. Miyamoto tai pat paminėjo, kad unikalūs „Dance Dance Revolution“ žaidimų valdymo įrenginiai buvo vienas įkvėpimo šaltinių kuriant naujus įvesties įrenginius. Maždaug tuo metu „Nintendo“ pasirašė bendradarbiavimo sutartį su įmone „Gyration Inc.“, sukūrusia kelis patentus, susijusius su judesio aptikimo technologija, ir įgijo licencijas jų patentams, kuriuos panaudojo būsimiems valdymo įrenginiams prototipuoti.

Naujasis kompanijos prezidentas Satoru Iwata pastebėjo, kad „Nintendo“ savo vizijomis atsilieka nuo kompiuterinių žaidimų pramonės tendencijų ir kaip pavyzdį paminėjo internetinių žaidimų sritį. Jis taip pat manė, kad žaidimai tapo pernelyg ekskliuzyvūs ir norėjo, kad „Nintendo“ kuriamą produkciją pamėgtų įvairių demografinių sluoksnių atstovai. Be to, „Nintendo“ atlikta rinkos analizė parodė, kad ankstesnis įmonės dėmesys naujų aparatinių technologijų diegimui žaidimų konsolėse apsunkindavo žaidimų kūrimo procesą trečiosios šalies kūrėjams, o tai kenkė pačios įmonės padėčiai.

Pirmą kartą apie žaidimų konsolę buvo užsiminta 2004 m. E3 parodoje. Tuomet projektas vadintas kodiniu pavadinimu Revolution. Toks pavadinimas buvo pasirinktas todėl, kad S. Iwata tikėjo, jog konsolė sukels perversmą žaidimų industrijoje. „BBC News“ technologijų skilties redaktorius Alfred Hermida tuomet rašė, kad „Nintendo“ pralaimima kova bendrovėms „Sony“ ir „Microsoft“ namų konsolių rinkoje sukūrė padėtį, kurioje šios konsolės sėkmė tapo kritinė.

Konsolės prototipas publikai pristatytas 2005 m. rugsėjį, Tokijo žaidimų parodoje.

2006 m. rugsėjo 14 d. ir rugsėjo 15 d., „Nintendo“ paskelbė Wii pasirodymo datas ir kainas Japonijoje, Pietų Amerikoje, Šiaurės Amerikoje, Okeanijoje, Azijoje bei Europoje. Žaidimų konsolė pirmiausia pasirodė Jungtinėse Valstijose, 2006 m. lapkričio 19 d., jos kaina siekė 249,99 JAV dol. Gruodžio 2 d. konsolė pasirodė Japonijoje (kaina siekė 25 000 jenų), po to Australijoje (kaina siekė 399,95 JAV dol.), o vėliau, gruodžio 8 d., ir Jungtinėje Karalystėje (kaina siekė 179,99 svarų) bei didesnėje daugumoje likusios Europos (kaina siekė 249,99 eurų). Wii konsolės pasirodymo metu Jungtinėje Karalystėje, daugelis elektronikos parduotuvių pritrūko šių konsolių. 2006 m. gruodžio 26 d. „Nintendo“ paskelbė, kad Pietų Korėjoje Wii pasirodys 2007 m. pabaigoje.

 Techniniai duomenys 
 Procesoriai:
 CPU: PowerPC pagrindu sukurtas „Broadway“ procesorius (pagal turimas žinias†, taktinis dažnis siekia iki 729 Mhz)
 GPU: ATI „Hollywood“ GPU (pagal turimas žinias†, taktinis dažnis siekia iki 243 Mhz)

 † – šie taktiniai dažniai nėra patvirtinti nei „Nintendo“, nei „IBM“ ar „ATI“.

 Atmintis:
 88 MB pagrindinės atminties (24 MB vidinės 1T-SRAM atminties, integruotos grafikos įrenginyje, 64 MB išorinės GDDR3 SDRAM atminties)
 3 MB įmontuotos GPU tekstūrų atminties su kadrų buferiu

 Prievadai ir išoriniai įrenginiai:
 Iki 16 Wii Remote valdymo įrenginių (10, pajungtų standartiniu režimu, 6 – bevieliu ryšiu per Bluetooth)
 Nintendo GameCube valdymo įrenginių prievadai (4)
 Nintendo GameCube atminties kortelių skaitytuvai (2)
 SD atminties kortelių skaitytuvas (palaikomos SDHC kortelės su 4.0 sistemos meniu)
 USB 2.0 prievadai (2)
 Sensor Bar maitinimo prievadas
 Priedėlio prievadas Wii Remote apačioje
 Pasirinktina USB klaviatūros jungtis, Wii Shop ir Internet kanalai (su 3.0 ir 3.1 aparatinės programinės įrangos atnaujinimais)
 Mitsumi DWM-W004 WiFi 802.11b/g bevielio ryšio modulis
 USB 2.0–Ethernet LAN adapteris
 „AV Multi Out“ prievadas

 Integruotos turinio vertinimo sistemos:
 BBFC, CERO, ESRB, ACB, OFLC (NZ), PEGI, USK Atminties įrenginiai:
 512 MB integruotos NAND flash atminties
 SD ir SDHC atminties kortelės (iki 32 GB)
 Nintendo GameCube atminties kortelė (GameCube žaidimų informacijai išsaugoti)
 Diskasukis, palaikantis 8 cm Nintendo GameCube Game Disc ir 12 cm Wii Optical Disc
 Macronix Mask ROM

 Vaizdas:
 Pagal užsakymą pagamintas „AV Multi Out“ prievadas, palaikantis composite video, YPBPR component video, S-Video (tik NTSC konsolėse) ir RGB SCART (tik PAL konsolėse)
 480p (PAL/NTSC), 480i (PAL/NTSC) ar 576i (PAL/SECAM), standartinis 4:3 ir 16:9 santykių anamorfinis plačiaekranis vaizdas

 Garsas:
 Dolby Pro Logic II stereofoninio garso sistema
 Įmontuoti garsiakalbiai

 Maitinimas:
 18 W darbo režime
 9,6 W budėjimo režime su WiiConnect24 budėjimo ryšiu
 1,3 W budėjimo režime
 Wii variantai 
Po pagrindinės Wii konsolės pasirodymo buvo išleistos dvi jos modifikacijos:
 Wii Family Edition. Ši konsolė išleista 2011 m. Ji neturėjo diskasukio, galinčio nuskaityti ne tik Wii, bet ir GameCube diskus, ir neturėjo jungčių GameCube pultelių pajungimui. Iš išorės buvo labai panaši į originalų Wii.theverge.com 
 Wii Mini. Iš pradžių išleista 2012 m. gruodį tik Kanadoje, vėliau pasirodė kituose regionuose. Ji neturėjo GameCube diskų ir pultelių palaikymo. Ji neturėjo SD kortelės jungties ir žaidimus buvo galima žaisti tik iš Wii disko laikmenos. Wii Mini nebuvo interneto tinklo pajungimo galimybės ir, dėl pigumo, jos diskasukis buvo su iš viršaus atlenkiamu dangteliu. Ši konsolė buvo raudonos spalvos ir šiek tiek trumpesnė už originalų Wii, bei žymiai pigesnė.nintendo.com theverge.com

 Wii valdymo įrenginiai 

Nintendo Wii konsolė yra labiausiai orientuota į žaidimą su judesiui jautriais valdymo įrenginiais. Žaidėjai tai pat gali naudotis tradiciniu žaidimų pulteliu ir patogesne šio pultelio Pro versija.

 Wii Remote 

Wii Remote yra žaidimų kompiuterio pagrindinis priedėlis, kuris leidžia fiksuoti žaidėjo judesius ir perduoti juos žaidimo veikėjams. Išleistas ir pakuotas kartu su kiekviena Wii konsole 2006 m. „Wii Sports“ žaidimas buvo specialiai sukurtas parodyti Wii Remote galimybes. Jo galimybes palaiko naujesnė Wii U žaidimų konsolė. Vėliau pasirodė Wii Remote variantai, kuriuose valdiklis iškart buvo neatskiriamai sujungtas su priedėliu Wii Motion Plus.

 Wii Motion Plus 

Tai Wii žaidimo konsolės pultelio Wii Remote priedėlis, kuris yra jungiamas į pultelio galą. Jis pasirodė 2009 m. birželio 12 d. Europoje ir yra pardavinėjamas su žaidimais: „Grand Slam Tennis“, „Tiger Wood PGA Tour 2010“, „Wii Sports Resort“, „Red Steel 2“, „Virtua Tennis 2010“ ir kt. Šis pultelio priedėlis padeda perteikti žaidėjo rankos ir riešo judesius 1:1 tikslumu. Per pirmąją pasirodymo savaitę Europoje, Wii M+ buvo parduota apie 374 000 vienetų, daugiausia su „Tiger Wood PGA Tour 2010“ žaidimu. Šiuo metu Wii Motion Plus yra pardavinėjamas ir su Wii U žaidimų konsole.

 Wii Wheel 

Wii Wheel yra priedėlis, imituojantis automobilio vairą ir skirtas lenktynių bei vairavimo simuliatoriaus žaidimams. Wii Wheel viduryje yra specialus lizdas, į kurį įmontuojamas Wii Remote valdiklis. Wii Wheel suderinamas su naujesne Wii U konsole.

 Nunchuk 

Nunchuk yra papildomas judesiui jautrus valdymo priedėlis. Pavyzdžiui, žaidime „The Legend of Zelda“ vienoje rankoje laikant Wii Remote galima imituoti herojaus Link kardo judesį, o kitoje rankoje laikant Nunchuk − skydo judesį. Nunchuk suderinamas su naujesne Wii U konsole.

 Wii Zapper 

Wii Zapper yra priedėlis, kurį galima sukombinuoti su Wii Remote ir Nunchuk priedėliais. Wii Zapper imituoja šaunamojo ginklo valdymą pirmojo asmens šaudyklėse, pavyzdžiui, žaidime „Resident Evil: The Umbrella Chronicles“. Wii Zapper suderinamas su naujesne Wii U konsole

 Wii Balance Board 

Wii Balance Board yra žmogaus svorio elektroninės svarstyklės, galinčios nustatyti KMI ir reaguojančios į svorio balanso pasikeitimus. Jos buvo pakuojamos su „Wii Fit“, „Wii Fit Plus“ ir „Wii Fit U“ žaidimais ir naudojamos fitneso, jogos ir kitokiems suderinamų žaidimų pratimams. Wii Balance Board buvo įtrauktas į Gineso rekordų knygą 2010 metais geriausiai parduodamų asmeninių svarstyklių pasaulyje kategorijoje su daugiau nei 32 mln. parduotų vienetų.siliconera.com 2013 m. Wii Balance Board pardavimai viršijo 42 mln. vnt.pcworld.com 

 Žaidimai 
2006 m. lapkričio 14 d. buvo paskelbta, kad 21 žaidimas pasirodys per Wii pardavimų startą Š. Amerikoje ir P. Amerikoje, taip pat iki 2006 m. pabaigos pasirodė dar 12 žaidimų. „Wii Sports“ yra žaidimų rinkinys (tenisas, beisbolas, boulingas, golfas ir boksas), daugelyje šalių (išskyrus Japoniją) parduodamas kartu su pačia konsole.  2013 m. rugsėjo duomenimis, „Wii Sports“ išplatintas daugiau nei 81 mln. kopijų tiražu ir tuo metu buvo populiariausias visų laikų videožaidimas. vgchartz.com. Tikrinta 2013 m. rugsėjo 22 d.

2015 m. duomenimis, Wii konsolei „Nintendo“ parduotuvėje buvo galima įsigyti 1772 žaidimus.nintendo.com Pagal vgcharts.com suvestinę, Wii konsolei išleisti 2795 pavadinimų žaidimai.vgchartz.com/ Bendri žaidimų pardavimai viršijo 910 mln. kopijų.

Populiariausių žaidimų Wii konsolei sąrašas (Pastaba. Pagal leidėjo pateiktus skaičius, 2015 m. pabaigos duomenys)www.vgchartz.com, tikrinta 2015-10-05nintendo.co.jp:

 „Wii Sports“ (išplatintas 82,72 mln. kopijų tiražu, priklauso Wii žaidimų serijai)
 „Mario Kart Wii“ (36,53 mln., „Mario Kart“)
 „Wii Sports Resort“ (32,87 mln., Wii serija)
 „New Super Mario Bros. Wii“ (29,51 mln., „Super Mario“)
 „Wii Play“ (28,02 mln., Wii serija)
 „Wii Fit“ (22,67 mln., Wii serija)
 „Wii Fit Plus“ (21,11 mln., Wii serija)
 „Super Smash Bros. Brawl“ (12,93 mln., „Super Smash Bros.“)
 „Super Mario Galaxy“ (12,59 mln., „Super Mario“)
 „Just Dance 3“ (10,11 mln., „Just Dance“)
 „Just Dance 2“ (9,46 mln., „Just Dance“)
 „Wii Party“ (9,15 mln., Wii serija)

 Šaltiniai 


 Išnašos 

 Nuorodos 

 Oficiali Wii svetainė  
 Wii  Atviro katalogo projekto svetainėje 

Kategorija:Wii